**Pranešimas spaudai, 2024-08-22**

**Avia Solutions Group“ pirmojo pusmečio pajamos augo 29 proc. iki 1,2 mlrd. Eur**

Airijos bendrovė „Avia Solutions Group“ – didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikianti įmonių grupė, praneša pirmojo 2024 m. pusmečio rezultatus: bendrovės pajamos palyginus su tuo pačiu laikotarpiu pernai augo 29 proc. iki 1,2 mlrd. Eur, įmonių grupės EBITDA augo 34 proc. iki 179 mln. Eur. Grupė valdo 214 orlaivių parką, kurį sudaro 174 keleiviniai ir 40 krovininių orlaivių.

2024 m. pirmąjį pusmetį pagrindinės rinkos, kuriose „Avia Solutions Group“ generavo daugiausia pajamų, buvo Europa (55,1 proc.), Azija (22,9 proc.), Šiaurės ir Pietų Amerika (11,8 proc.), Afrika (2,7 proc.), Ramiojo vandenyno regionas (1,2 proc.).

Kartu su pajamų augimu antrąjį šių metų ketvirtį fiksuotas ir 44 proc. grynojo pelno augimas, lyginant su tuo pačiu laikotarpiu pernai.

„Pirmo 2024 m. pusmečio rezultatai atspindi mūsų stiprią poziciją pasaulinėje ACMI rinkoje ir gebėjimą efektyviai valdyti grupės orlaivių parko pajėgumus. Antrąjį šių metų ketvirtį išaugęs grynasis pelnas rodo, jog pasirinkta strategija sėkmingai veikia, tad ir toliau planuojame investuoti į orlaivių parko augimą ir tęsti strateginę plėtrą Azijos ir Ramiojo vandenyno regionuose, kur veikia aviacijos įmonių grupės infrastruktūra“, – teigia „Avia Solutions Group“ direktorius Jonas Janukėnas.

Pirmąjį 2024 m. pusmetį „Avia Solutions Group“ įsigijo Australijoje įsikūrusią oro linijų bendrovę „Skytrans“ ir šiuo metu valdo 11 avialinijų visame pasaulyje. Artimiausiu metu grupė taip pat planuoja įsteigti dar 4 ACMI paslaugas teikiančias oro linijų bendroves Brazilijoje, Filipinuose, Tailande ir Malaizijoje.

Investuotojų pasitikėjimą grupės įgyvendinama strategija rodo ir pirmoje 2024 m. pusėje nuo 307 mln. iki 655 mln. Eur išaugęs nuosavas kapitalas. Už didelę dalį šio augimo yra atsakinga JAV įsikūrusi ir į aviacijos įmonių grupę 2021 m. investavusi privataus kapitalo investicijų bendrovė „Certares Management LLC“, kuri šiais metais nusprendė konvertuoti savo privilegijuotąsias akcijas į paprastąsias.

Siekdama įgyvendinti savo verslo planus, „Avia Solutions Group“ pirmoje 2024 m. pusėje sėkmingai išplatino 300 mln. JAV dolerių obligacijų emisiją ir penkeriems metams pasiskolino už 9,75 proc. palūkanas.

Airijoje registruota „Avia Solutions Group“ veikia 68 pasaulio šalyse, turi biurus Lietuvoje, Niujorke, Dubajuje, Dubline ir kituose pasaulio miestuose. Grupei priklauso daugiau nei 100 įmonių, kurios teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ komandą sudaro 12 000 aukštos kvalifikacijos aviacijos profesionalų.

**Media contact:**

Silvija Šileikė   
„Avia Solutions Group“   
Komunikacijos departamento direktorė   
[silvija.sileike@aviasg.com](mailto:silvija.sileike@aviasg.com)   
+370 671 22697

***Apie „Avia Solutions Group******“***

*„Avia Solutions Group“ yra didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikiančių įmonių grupė, turinti 214 orlaivių parką. Grupei priklauso daugiau nei 100 įmonių, įskaitant „SmartLynx Airlines“, „Avion Express“, „BBN Airlines Indonesia“ ir „KlasJet“, kurios teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ komandą sudaro 12 000 aukštos kvalifikacijos aviacijos profesionalų.*

*Daugiau informacijos: www.aviasg.com* 